Name bekend van brandbestryders wat in heli-ongeluk sterfDarrel Rea. Foto: Facebook Die twee brandbestryders wat Woensdagmiddag dood is nadat hul helikopter in Bainskloof naby Wellington in die Wes-Kaap neergestort het, se name is bekend gemaak. Linton Rensburg, woordvoerder van Working on Fire, het Donderdag aan Maroela Media bevestig dat Darrell Rea (39), die vlieënier en Jastun Visagie (23), die veiligheidsleier, in die ongeluk oorlede is. Rea en Visagie was albei lede van Working on Fire. “Die helikopter het in Bainskloof naby Wellington neergestort toe dit naby die brand in sterk winde moes land om die helikopter reg te kry vir vuur-bombardering,” het Rensburg gesê. Die vliegongeluk word deur die polisie en die Burgerlugvaartowerheid ondersoek. Rea laat sy vrou Angela, ŉ babaseun en sy ouers agter. Visagie word oorleef deur sy ouers, ŉ broer en ŉ suster. Johan Heine, Working on Fire-lugvaart se uitvoerende hoof, het sy medelye teenoor Rea en Visagie se geliefdes en kollegas uitgespreek. Hendrik “Bees” Marais is in Maart vanjaar dood nadat hy ŉ noodlanding met sy helikopter by Kaappunt moes doen. Marais was ook aan Working on Fire verbonde.